bjønnbroddfamilien
Store norske leksikon,Biologi,Planteriket,Dekkfrøete planter,Enfrøbladete planter,Vassgroordenen,Bjønnbroddfamilien
Bjønnbroddfamilien er en plantefamilie med fire slekter og om lag tretti arter. Denne familiens arter finnes i tempererte strøk på den nordlige halvkula, men med noen isolerte populasjoner i fjellene nord i Sør-Amerika. I Norge finnes én art, bjønnbrodd, som er utbredt på baserik grunn.
Beskrivelse Artene i bjønnbroddfamilien er flerårige urter med jordstengler. Bladene er smale og som regel samla i en basal rosett. Plantene har én blomsterstengel som kan ha noen blader og som har en klaseforma samling av blomster i toppen. Blomstene er radiærsymmetriske og har seks frie blomsterblader. Det er seks eller ni pollenbærere, og fruktemnet er oversittende og danna av tre fruktblader som kun er sammenvokst nederst. Hvert fruktblad ender i en kort griffel. Frukta er en kapsel med mange frø. Utbredelse Bjønnbroddfamilien finnes i nordlige strøk på den nordlige halvkula, men med utløpere sørover til sørøstlige USA, Kina og Japan. I tillegg finnes noen arter i de nordlige Andesfjellene og høyereliggende områder i Guyana. Den ene arten som finnes i Norge, bjønnbrodd, finnes på hei, myr og eng hovedsakelig på baserik grunn i store deler av Norge. Bjønnbrodd er sjelden i kyststrøk i sørlige Sør-Norge. Slekter og arter Den mest artsrike slekta er Harperocallis med fjorten arter i USA og Sør-Amerika. Slekta som vår hjemlige bjønnbrodd hører til, Tofieldia, har tolv arter som finnes i familiens nordlige utbredelsesområder. På Gotland finnes en annen art i denne slekta, T. calyculata. De øvrige slektene er Pleea og Triantha. Systematikk Bjønnbroddfamilien var tidligere inkludert i den store liljefamilien og ble deretter skilt ut sammen med andre grupper i romefamlien. Nyere genetiske analyser har vist at bjønnbroddfamilien ikke er nært beslekta med verken romefamilien eller den nye, reduserte liljefamilien, men utgjør en ganske isolert grein i vassgroordenen, Alismatales (se enfrøbladete). Les mer i Store norske leksikon bjønnbrodd Tofieldia enfrøbladete planter